SKRIFTLIG FORESPØRGSEL E-0534/00

af Raffaele Costa (PPE-DE) til Kommissionen

(28. februar 2000)

Om: Told 2000 (1996-2000)

Kan Kommissionen oplyse, hvilke regionale og/eller nationale forvaltninger og hvilke offentlige eller private organisationer der har fået tildelt støtte (uanset om denne allerede er udbetalt eller ej), og hvor store beløb der er tale om, til finansiering af de aktioner under Told 2000-programmet (1996-2000) (budget: 50 mio. ecu, svarende til ca. 97 mia. lire), der allerede er gennemført i Italien og i de øvrige medlemsstater?

Har man undersøgt, til hvem støtten i virkeligheden er blevet udbetalt, og om initiativerne er blevet gennemført med held?

Svar afgivet på Kommissionens vegne af Frederik Bolkestein

(28. april 2000)

Formålet med handlingsprogrammet Told 2002 (der er indført ved Europa-Parlamentets og Rådets beslutning nr. 105/2000/EF af 17. december 1999(1)), som erstatter programmet Told 2000, er at fremme og lette samarbejdet mellem Fællesskabets toldmyndigheder og Kommissionen og således sikre, at indsatsen på toldområdet svarer til det indre markeds behov.

Programmet forvaltes af Kommissionen ved et enkelt sæt finansielle og organisatoriske regler. Der ydes ikke nogen form for bidrag til nationale administrative organer, erhvervssammenslutninger eller offentlige og private institutioner. Deltagerne i programmet er medlemsstaternes nationale toldadministrationer i partnerskab med Kommissionen. Alle udbetalinger foretages af Kommissionen, men lokale udgifter refunderes igennem medlemsstaternes administrationer.

Udgifterne i forbindelse med Told 2002 fordeler sig på to hovedområder. Det første område omfatter fælles foranstaltninger i form af seminarer, udvekslinger og arbejdsgrupper beregnet for embedsmænd og eksperter fra de pågældende administrationer. Udgifterne til deres deltagelse i foranstaltningerne dækkes af Fællesskabet og forventes i 2000 at andrage ca. 6 mio. EUR. Det andet område omfatter informationsudvekslingssystemer, håndbøger og vejledninger samt fælles uddannelsesforanstaltninger og drejer sig hovedsagelig om foranstaltninger med relation til informationsteknologi (ca. 2/3 af det årlige budget). De IT-relaterede foranstaltninger udføres ofte af eksterne underkontrahenter under Kommissionens tilsyn. Kontrakterne tildeles virksomhederne i henhold til de gældende regler for offentlige indkøb. Udgifterne i forbindelse med disse foranstaltninger ventes at andrage ca. 19 mio. EUR i 2000.

Foranstaltninger, der vedtages under Told 2002-programmet, skal støtte Fællesskabets målsætninger og være til gavn for det indre marked. Foranstaltningerne styres ved forudgående begrundelse og efterfølgende evaluering foretaget af Kommissionen, idet medlemsstaterne tages med på råd via de relevante udvalg. Medlemsstaterne er forpligtede til at opbevare sagsakter og bilag med relation til forvaltningen af alle betroede midler i fem år. Kommissionen har i denne periode ret til at kontrollere, om midlerne er blevet forvaltet på forsvarlig måde (seks månedlige eller årlige finansrapporter, rapporter om enkeltforanstaltninger, evalueringer osv.).

Som fastsat i beslutningen om Told 2002 forelægger Kommissionen senest den 30. juni 2001 Europa-Parlamentet og Rådet en meddelelse. Den vil omfatte en midtvejsevaluering udarbejdet på basis af medlemsstaternes foreløbige rapporter og give detaljerede oplysninger om foranstaltningerne i programmet.

(1) EFT L 13 af 19.1.2000.